Donald Trump med nytt Sverige-angrep på Twitter
«Gi folk en pause - de falske mediene prøver å si at den store innvandringsmengden til Sverige fungerer kjempebra. NOT!». Slik lyder det siste verbale angrepet USAs president Donald Trump retter mot Sverige. Den svært krasse Twitter-meldingen kommer bare noen dager etter at Trump uttalte følgende under et valgkampmøte i Florida: – Vi må holde landet vår trygt. Se på hva som skjer. Vi må holde landet vårt trygt. Se på hva som skjer i Tyskland, se på hva som skjedde i går kveld i Sverige. Sverige! Hvem hadde trodd det? Sverige! De tok inn store mengder, de har problemer som aldri før, sa Trump. Få innsikt: Her er den store Trump-guidenDet tok ikke lang tid før kritikken haglet mot Trump etter utspillet. Sveriges tidligere utenriksminister Carl Blidt skrev på Twitter «hva har han røyket?», mens Sveriges offisielle Twitter-konto forsikret om at alt gikk bra. Den svenske ambassaden i Washington så seg til slutt nødt til å få klarhet i den underlige uttalelsen, og noen timer senere kom svaret fra Det hvite hus: Presidenten snakket om økende kriminalitet og hendelser i generelle ordelag, og siktet ikke til en spesifikk hendelse. McCain hardt ut mot Trumps medieangrep: Slik dikatorer begynnerSenere meldte Trump selv på Twitter at han refererte til et TV-innslag hos Fox News under tittelen «What the US could learn from Sweden’s refugee crisis». Sveriges utenriksminister Margot Wallström sa etter Trumps forklaring at det var bra de fikk svar på han han hadde ment. – UD og ambassadene arbeider kontinuerlig med å spre et korrekt og rettferdig bilde av Sverige. Vi ser dessverre en generell tendens til at forekomsten av falske opplysninger øker, sa utenriksministeren videre ifølge SVT.– Trump har jo blitt en spøk i hele Sverige, det er ingen som kjenner seg igjen i det han prater om, sier Anders Lindberg, fungerende politisk sjefsredaktør i Aftonbladet, til VG. – Hadde det ikke vært så alvorlig, så hadde man jo ledd. – Men det stemmer vel at Sverige har hatt problemer med å håndtere den store innvandringen de siste årene? – Jo, det er klart, og det finnes problemer i alle land. Men jeg tror tidligere utenriksminister Carl Bildt fanget nasjonalånden godt da han spurte «hva er det han har røyket?» Lindberg kaller forestillingen om et Sverige i krise for en avisand, en oppdiktet historie som sprer seg fra avis til avis. Slikt kan man diskutere rundt kaffebordet, sier redaktøren. Men når Trump gjør det, sendes det ut til hele verden. – Slik kan ikke en politiker i hans posisjon gjøre. Tidligere har Trumps rådgiver Kellyann Conway fått kritikk for å snakke på TV om «massakren i Bowling Green», en terrorhandling som aldri fant sted. - Jeg så en hilsen på Twitter at «de overlevende i Bowling Green sender sine kondolanser til Sverige». Det sier vel alt, sier Lindberg.– Det er sørgelig at Trump bærer sitt embete som han gjør. Men populister har ofte et korn av sannhet i budskapet sitt, sier Tove Lifvendahl, politisk redaktør i Svenska Dagbladet. Sverige har hatt stor innvandring de siste årene, selv om det bare kom rundt 30 000 asylsøkere i fjor – Trump påstod 160 000, som var tallet for 2015. Klart det skaper utfordringer. Lifvendahl frykter de kan bli vanskeligere å diskutere når Trump retter verdens søkelys mot söta bror. – Sverige har vært mål for propaganda fra andre land i årtier, som en sosialistisk rollemodell. Noen har interesse av å vise et ganske ensidig bilde, andre vil skyte ned et bilde. Og alle land vil fremstå bra for omverdenen, ikke minst små eksportrettede land, sier Lifvendahl. Hun sier de fleste svenske statsministere opp hatt problemer med å si tydelig internasjonalt at Sverige tross alt har noen problemer. Slikt selger ikke så godt. – Tror du det kan bli vanskeligere å ta debatten om innvandringsproblemer i Sverige nå? – Det bør det ikke. Vi bør synes denne utviklingen er interessant nok til at vi diskuterer den, uansett hva verden sier. Vi må hverken forminske eller forstørre dem, sier hun.
President Donald Trump fortsetter å kritisere Sverige - med et kraftig stikk mot landets innvandringspolitkk.